
Retningslinjer for ansattes adgang til å påta seg biarbeid

Bakgrunn og formål

Regler for arbeidstakeres adgang til å påta seg biarbeid, ved siden av hovedstilling, reguleres i dag gjennom både lover, avtaler og ulovfestede rettsprinsipper. Universitetsdirektøren ser imidlertid behov for å fastsette interne retningslinjer for biarbeid for ansatte ved Universitetet. Dette både for å klargjøre de alminnelige reglene som gjelder på området og for å fastsette de ytre rammer for den ansattes frihet til å påta seg slikt arbeid i tillegg til hovedstillingen ved Universitetet. 

Tradisjonelt har særlig vitenskapelig ansatte ved universiteter og høgskoler hatt biarbeid ved siden av hovedstillingen. En stor del av dette arbeidet er ønskelig og nødvendig sett fra institusjonenes og de ansvarlige myndigheters side. For eksempel er utdannings- og forskningssektoren i Norge helt avhengig av biarbeid som sensur og deltakelse i eksterne bedømmelseskomiteer. Videre kan biarbeid bidra til økt samfunns- og næringslivskontakt og dekke samfunnets behov for fagkompetanse (f eks utredningsarbeid). 

Innenfor Universitets- og høgskolesektoren har det de senere årene blitt lagt opp til større grad av konkurranse om budsjettmidler, og kravet til ekstern finansiering av virksomheten har økt. Videre kommer myndighetenes ønske om økt samarbeid og kontakt med samfunns- og næringsliv, herunder bidra til kommersialisering av forskningsresultater. Behovet for interne retningslinjer for biarbeid må blant annet ses i lys av disse endringene. Andre universiteter har også fastsatt slike retningslinjer. 

Retningslinjer for ansattes adgang til å påta seg biarbeid må balansere hensynet til Universitetet egne interesser (herunder økonomi og omdømme) og de ansettes eget ønske om fritt å kunne påta seg biarbeid i egen eller andres regi. 

Generelt om adgang til biarbeid – rettslig utgangspunkt

I arbeidstiden har ansatte ikke adgang til å utføre arbeid for andre enn arbeidsgiver med mindre det foreligger utrykkelig samtykke til dette. Dette følger av den grunnleggende plikt i arbeidsforhold, nemlig at arbeidstaker mot å motta lønn skal stå til arbeidsgivers disposisjon i arbeidstiden. Dette er også nedfelt i hovedtariffavtalen i staten punkt 1.1.4: Arbeidstakere må ikke inneha bistillinger, bierverv, styreverv eller andre lønnede oppdrag som kan hemme eller sinke deres ordinære arbeid med mindre det foreligger særskilt pålegg eller tillatelse.
I særavtalen om lønns- og arbeidsforhold for undervisnings- og forskerstillinger ved universiteter og høgskoler (heretter særavtalen) åpnes det for at denne gruppen arbeidstakere kan inneha bistillinger ved siden av hovedstillingen, innenfor ordinær arbeidstid etter nærmere regler. Slike bistillinger må imidlertid godkjennes av hovedarbeidsgiver. Norsk Forskerforbundet og Norsk Tjenestemannslag med flere har sagt opp ovennevnte avtale med virkning fra og med 1. august 2006. Særavtalen gjelder imidlertid fortsatt for de øvrige medlemmene av tjenestemannsorganisasjoner som opprinnelig sluttet seg til denne avtalen, blant annet organisasjoner under hovedsammenslutningen Akademikerne. Kunnskapsdepartementet har imidlertid i egen instruks til universitetene og høgskolene
 informert om konsekvenser av særavtalens bortfall, og åpner der i praksis for at særavtalens regler for bistillinger ved universitetene og høgskolene kan videreføres for de organisasjoner som har sagt opp avtalen. 

Utenfor arbeidstiden rår den ansatte selv fritt over hvordan fritiden disponeres, med mindre arbeidet er av et slik omfang og karakter at det går ut over det ordinære arbeidet ved Universitetet eller Universitetets interesser. Lojalitetsplikten til hovedarbeidsgiver setter altså grenser for hva den ansatte kan foreta seg utenfor arbeidstiden. 

I kraft av styringsretten kan Universitetet som arbeidsgiver fastsette retningslinjer for ansattes adgang til biarbeid. 

I forslaget til retningslinjer for biarbeid benyttes begrepene ” i hovedstillingen” og ”utenfor hovedstillingen” i stedet for” i arbeidstiden” og ”utenfor arbeidstiden”.
Nærmere om forslag til retningslinjer for ansattes adgang til å påta seg biarbeid

Retningslinjene for ansattes adgang til å påta seg biarbeid har til hensikt å klargjøre hvordan begrepene biarbeid, bierverv og bistilling skal forstås, og hvilke rammer og begrensinger som gjelder for adgangen til å påta seg slikt arbeid.   

I forslaget til retningslinjer er biarbeid kategorisert i tre typer:

· Biarbeid som ikke krever samtykke eller melding til arbeidsgiver.

· Biarbeid med meldeplikt

· Biarbeid som krever samtykke

Hensikten med en slik kategorisering er å klargjøre hvilke regler for informasjon og krav til samtykke som gjelder for ulike typer biarbeid. Videre gjøres det rede for hvilke prinsipper som gjelder ved vurdering av hvorvidt det skal gis samtykke eller ikke. Det åpnes for at fakultetene/enhetene selv kan fastsette utfyllende regler med bakgrunn i lokale, fagspesifikke forhold ved de ulike fakultetene/enhetene.  I forslaget er det lagt opp til at oppfølgingen av retningslinjene fra arbeidsgivers side følger normal tjenestevei ved Universitetet. 

Det er lagt opp til at bistillinger som reguleres av særavtalen og instruks fra departementet ikke skal omfattes av retningslinjene for biarbeid, men at universitetdirektøren fastsetter utfyllende regler for slike stillinger basert på ovennevnte avtale og instruks. Det kan i dag synes som om det er noe ulik praksis når det gjelder godkjenning av slike stillinger ved de ulike fakultetene/enhetene. Universitetsdirektøren tar i denne sammenheng sikte på å sikre en mer helhetlig praksis for godkjenning av slike bistillinger. 

Ved utarbeidelse av retningslinjene har universitetsdirektøren brukt tilvarende retningslinjer fra Universitetet i Oslo (UiO) som utgangspunkt (jf vedlegg 2). Videre har universitetsdirektøren som et ledd i arbeidet, benyttet en utredning om biarbeid fra en arbeidsgruppe ledet av professor Jan F. Bernt ved Universitetet i Bergen (UiB)(jf vedlegg 3). 
Intern høring (jf vedleggene 4-10)

Universitetsdirektørens opprinnelige forslag til retningslinjer for biarbeid ble sendt på høring til fakultetene/enhetene og tjenestemannsorganisasjonene i brev av 29. april i år med frist 29. mai for tilbakemelding. I løpet av høringsprosessen har Kommersialiseringsutvalget (KU) behandlet saken i to møter. Et første utkast til retningslinjer ble drøftet med KU før saken ble sendt på høring. Videre ble saken drøftet med KU etter at høringssvarene var mottatt.

Merk at nummereringen av avsnittene i retningslinjene er endret fra høringsutkastet (vedlegg 4) til det forslag til retningslinjer som nå legges frem for styret (vedlegg 1). I dette saksfremlegget henvises det kun til forslaget som nå legges frem. I høringssvarene er det imidlertid henvisninger til nummereringen i høringsutkastet. 

Høringssvarene

Universitetsdirektøren har mottatt svar fra Det samfunnsvitenskapelige fakultet (SV-fak.), Det matematisk-naturvitenskapelige fakultet (Mat.-nat.-.fak.), Norges Fiskerihøgskole (NFH), Forskerforbundet, Det juridiske fakultet (Jur.fak.) og Det medisinske fakultet (Med.fak.).

SV-fak, Mat.-nat.fak., Med.fak.og Jur.fak. har ingen vesentlige merknader til universitetsdirektørens høringsutkast. 

Forskerforbundet mener at enkeltstående forelesninger av begrenset omfang innenfor ordinære studieprogram bør inngå i kategorien av bierverv som ikke krever forhåndssamtykke (punkt 4.1). Dette på linje med enkeltstående forelesninger innenfor etter- og videreutdanningsvirksomhet eller enkeltstående faglige foredrag (forskningsformidling). Videre mener Forskerforbundet at det bør legges opp til et system med ankemuligheter dersom nærmeste overordnet (som ofte vil være instituttleder) ikke gir samtykke til bierverv. Forskerforbundet mener dessuten at listen i punkt 4.1 i retningslinjene over hvilken type bierverv som ikke krever samtykke, ikke bør være uttømmende, men kun representere eksempler. 

NFH har i høringsuttalelsen blant annet kommentert definisjonen av biervervsbegrepet . Videre mener NFH at uttrykket ”illojal konkurranse” eller bare ”konkurranse” bør brukes i stedet for begrepet ”direkte konkurranse” som er benyttet i forslaget (jf punkt 4.3.A). NFH etterlyser nærmere prosedyrer om meldeplikt (jf punkt 4.2) og mener dessuten at punktet om ”konsulent- og rådgivningsvirksomhet” hører inn under punkt 4.3 (krav om samtykke) og ikke punkt 4.2 (meldeplikt). NFH ønsker videre at retningslinjene skal være noe mer noe mer utfyllende under punkt 4.3.A. NFH etterlyser dessuten priser (vederlag) for leie av Universitetets ressurser i forbindelse med ansattes bierverv, og savner videre at fakultets- og instituttnavn og stillingstittel ikke er nevnt under forhold som den ansatte ikke skal benytte ved bierverv i egen eller andres regi. I de generelle kommentarene uttrykker NFH tilfredshet ved at det nå kommer på plass interne retningslinjer på dette området. NFH mener imidlertid retningslinjene slik de fremgår av høringsutkastet er noe omfangsrike og skjønnsmessige, og ønsker enda klarerere og enklere regelverk.

Kommersialiseringsutvalget (KU)

Etter at høringsrunden var avsluttet ble universitetsdirektørens høringsutkast og høringssvarene drøftet i KU. I tillegg til enkelte kommentarer til strukturen på retningslinjene, ble det i KU blant annet stilt spørsmål ved om ikke dekan er å anse som instituttleders nærmeste overordnede i slike spørsmål, og at dekan derfor bør avgjøre spørsmål knyttet til biarbeid for instituttleder (jf punkt 5). 

KU sluttet seg ikke til Forskerforbundets ønske om å etablere ankemuligheter. KU var heller ikke enig i NFHs forslag til endringer i universitetsdirektørens høringsutkast. 

Universitetsdirektørens kommentarer til høringssvarene

Kommentarer til Forskerforbundets høringssvar

Det kan stilles spørsmål ved om ikke enkeltstående forelesninger innenfor ordinære studieprogram ved andre institusjoner burde inngå under punkt 4.1, og altså ikke kreve samtykke. Imidlertid vil slik virksomhet kunne konkurrere direkte med de ordinære studieprogrammene ved Universitetet, og av ryddighetshensyn mener universitetsdirektøren at denne type oppdrag/virksomhet bør avklares med overordnet i forkant, og dermed inngå i punkt 4.3.

I utgangspunktet er det ikke klageadgang når det gjelder beslutninger basert på arbeidsgivers styringsrett med mindre det er et enkeltvedtak etter forvaltningsloven. Universitetsdirektøren ser ikke grunn til å etablere en særegen klageadgang i saker som gjelder adgang til bierverv. Dette er imidlertid ikke til hinder for at slike saker drøftes med overordnet leder, og at sistnevnte endrer beslutningen i kraft av sin instruksjonsmyndighet. 

Et vesentlig poeng med å liste opp og kategorisere ulike typer bierverv i punkt 4.1 og 4.2 er nettopp at disse listene skal være uttømmende. Dette er ment å gjøre det enklere for den enkelte ansatte å forholde seg til regelverket og å unngå misforståelser. Det er imidlertid lagt opp til at fakultetene/enhetene innenfor rammen av gjeldende prinsipper og regler, kan fastsette utfyllende regler som tar hensyn til lokale forskjeller interne ved Universitetet.

Kommentarer til NFHs høringssvar

I universitetsdirektørens forslag ligger definisjonen av biarbeid nært opp til den definisjonen som benyttes i tilsvarende retningslinjer ved UiO og i utredningen fra arbeidsgruppen ved UiB, og det foreslås ingen endring i denne i forhold til høringsutkastet. 

Universitetsdirektøren velger videre å opprettholde begrepet ”direkte konkurranse”, da dette etter direktørens syn er et noe mer alminnelig benyttet begrep enn ”illojal konkurranse” som brukes mest i juridisk ”fagterminologi”. Valg av begrep har imidlertid ikke betydning for meningsinnholdet. 

Universitetsdirektøren mener at det bør overlates til fakultetene/enhetene selv å fastsette de konkrete prosedyrene knyttet til innmelding av bierverv etter punkt 4.2 i retningslinjene ut i fra hva som anses for hensiktsmessig. 

Konsulent- og rådgivningsvirksomhet er ikke en del av Universitetets primærvirksomhet. Ansatte ved Universitetet som driver slik virksomhet i egen eller andres regi, konkurrerer derfor i utgangspunktet ikke med Universitetets virksomhet. Imidlertid vil det i en del tilfeller kunne være en uklar grense mellom konsulentvirksomhet og forsknings- og utviklingsvirksomhet. Konsulent - og rådgivningsvirksomhet kan i enkelte tilfeller medføre interesse- og habilitetskonflikter i forbindelse med utøvelse av stillingen ved Universitetet, og universitetsdirektøren mener derfor det er viktig med åpenhet om denne type virksomhet for å sikre tilliten til universitetsansatte og den faglige integriteten til institusjonen. På denne bakgrunn opprettholder universitetsdirektøren forslaget om meldeplikt, men ikke krav om samtykke for denne type virksomhet. 

Som et utgangspunkt for fastsetting av priser (vederlag) for ansattes bruk av Universitetets infrastruktur og ressurser i forbindelse med bierverv, viser universitetsdirektøren til standardsatsene som gjelder ved beregning av indirekte kostnader ved eksternt finansiert prosjekter. Hovedprinsippet er det at det skal ytes fullt vederlag, det vil si alle kostnader skal dekkes (jf punkt 4.3.B). 

I universitetsdirektørens forslag til retningslinjer står det at ansatte ikke skal bruke Universitetet logo, brevark eller navn i forbindelse med biarbeid som helt og fullt utføres i egen eller andres regi. 

Dette inkluderer også fakultetsnavn, instituttnavn og tilsvarende. Universitetsdirektøren ønsker imidlertid ikke forbud eller begrensning i bruk av stillingstittel (f eks professor) i forbindelse med denne type bierverv, slik NFH foreslår. 

Kommentar til Kommersialiseringsutvalgets (KUs) merknader

Det kan argumenteres for at det er faglig leder (dekan) ved fakultetet som skal ha myndighet til å ta den endelige beslutningen når det gjelder spørsmål knyttet til instituttleders biarbeid, og eventuelt kunne overprøve instituttleder i spørsmål knyttet til biarbeid ved fakultetet generelt. Dette med begrunnelse i at en slik vurdering og beslutning krever kunnskap om den faglige virksomheten. I så fall vil tjenestevei gå fra instituttleder til dekan. Universitetsdirektøren opprettholder imidlertid forslaget i høringsutkastet som legger opp til at tjenestevei i slike saker går fra instituttleder via fakultetsdirektør til universitetsdirektør. Begrunnelsen for dette er at fakultetsdirektør og universitetsdirektør er nærmeste overordnede til henholdsvis instituttleder og dekan i forvaltningsmessige spørsmål. 

Konklusjon

På bakgrunn av høringsrunden og drøftingene i KU har universitetsdirektøren gjort enkelte redaksjonelle endringer i forslaget til retningslinjer som nå legges frem for styret. Substansielt er det imidlertid ikke gjort noen endringer i forhold til det opprinnelige høringsutkastet.

Forslag til vedtak:
Styret vedtar fremlagte retningslinjer for ansattes adgang til å påta seg biarbeid.

Tromsø, 06.09.2006

	Lasse Lønnum
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg:

1. Retningslinjer for ansattes adgang til å påta seg biarbeid (universitetsdirektørens endelige forslag). 

2. Retningslinjer for biarbeid ved Universitetet i Oslo (UiO).

3. Utredning om biarbeid fra arbeidsgruppe ved Universitetet i Bergen (UiB)

4. Universitetsdirektørens høringsutkast av 29. april. 

5. Høringssvar fra Norges Fiskerihøgskole

6. Høringssvar fra Det samfunnsvitenskapelige fakultet.

7. Høringsvar fra Det juridiske fakultet.

8. Høringssvar fra Det medisinske fakultet

9. Høringssvar fra Det matematisk-naturvitenskapelige fakultet.

10. Høringssvar fra Forskerforbundet

� Brev av 11. juli 2006

